Frederik IX van Denemarke

Frederik IX (11 Maart 1899 – 14 Januarie 1972) was van 1947 tot met sy dood koning van Denemarke.

 Vroeë lewe 
Frederik is in Sorgenfri, op die eiland Seeland, gebore as die seun van Christiaan X en Alexandrine van Mecklenburg-Schwerin.

Hy het die Deense koninklike tradisie verbeek deur ’n vloot- eerder as ’n leërloopbaan te volg. Voordat hy koning geword het, het hy tot by die rang skoutadmiraal gevorder.

In 1922 het Frederik verloof geraak aan prinses Olga van Grieland en Denemarke, sy niggie en die dogter van prins Nikolaas van Grieland en Denemarke. Hulle het egter nie getrou nie en hy is op 24 Mei 1935 in Stockholm getroud met prinses Ingrid van Swede, sy agterkleinniggie en die dogter van kroonprins Gustaf Adolf, later koning Gustaf VI Adolf van Swede.

Hulle het drie dogters gehad:
 Koningin Margrethe II van Denemarke (gebore 1940)
 Prinses Benedikte van Denemarke (1944)
 Koningin Anne-Marie van Griekeland (1946)

 Bewind 
Omdat hy nie seuns gehad het nie en net mans die troon kon bestyg kragtens die Saliese wet, was sy broer Knud die waarskynlike troonopvolger. Die proses om die grondwet te verander het in 1947 begin toe dit duidelik word koningin Ingrid sou nie nog kinders hê nie. Die gewildheid van Frederik en sy dogters en die meer prominente rol wat vroue in Denemarke begin speel het, het die verandering tot gevolg gehad.

Twee agtereenvolgende parlemente en ’n referendum moes die stap goedkeur. Sedertdien word vroue toegelaat om die troon te bestyg as hulle nie ’n broer het nie. Prinses Margrethe het toe die waarskynlike opvolger geword.

Daar was talle verandering gedurende Frederik se bewind. Die land het die beperkinge van ’n landboustaat afgeskud en ’n welsynstaat ontwikkel. Danksy die uitstekende ekonomie van die 1960's het vroue ook die arbeidsmark betree. Denemarke het dus ’n moderne staat geword, met nuwe eise aan die monargie.

Kort voor die koning sy Nuwejaarstoespraak aan die einde van 1971 sou maak, het hy siek geword. Hy is kort daarna, op 14 Januarie 1972, oorlede.

 Verwysings 
 Hierdie artikel is merendeels vertaal vanaf die Engelse Wikipedia-artikel :en:Frederick IX of Denmark

Kategorie:Deense militariste
Kategorie:Deense monarge
Kategorie:Admiraals
Kategorie:Geboortes in 1899
Kategorie:Sterftes in 1972